**Ministru kabineta noteikumu projekta**

**“Grozījumi Ministru kabineta 2003.** **gada 21.** **oktobra noteikumos Nr.** **584 “Kases operāciju uzskaites noteikumi”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Ministru kabineta noteikumu projekts “Grozījumi Ministru kabineta 2003. gada 21. oktobra noteikumos Nr. 584 “Kases operāciju uzskaites noteikumi”” (turpmāk – noteikumu projekts) ir izstrādāts, lai pilnveidotu kases operāciju uzskaites noteikumus attiecībā uz iestādes, kura tiek finansēta no pašvaldības budžeta, administrēto nodokļu un nodevu vai maksas pakalpojumu iekasēšanas kārtību. Noteikumu projekts paredz, ka iestāde, kura tiek finansēta no pašvaldības budžeta, saņemot no fiziskās personas skaidrās naudas maksājumus par iestādes, kura tiek finansēta no pašvaldības budžeta, administrēto nodokli, nodevu vai par maksas pakalpojumu, drīkst atkāpties no prasības sagatavot atsevišķu kases ieņēmumu orderi par katru maksājumu un tā vietā sagatavot iestādes, kura tiek finansēta no pašvaldības budžeta, noteiktu  skaidras naudas maksājumu apliecinošu dokumentu, maksātājam izsniedzot šā cita dokumenta kopiju, norakstu vai kvīti.Noteikumu projekts stāsies spēkā pēc tā pieņemšanas Ministru kabinetā. |

|  |
| --- |
| 1. **Tiesību akta projekta izstrādes nepieciešamība**
 |
| 1. | Pamatojums | Noteikumu projekts ir izstrādāts pēc Finanšu ministrijas iniciatīvas, ņemot vērā, ka ir aktualizējies jautājums par nekustamā īpašuma nodokļa iekasēšanu skaidrā naudā pašvaldībās. Valsts kontrole ir lūgusi izvērtēt identificēto problēmu, kas saistīta ar normatīvo regulējumu un tā piemērošanu, pašvaldībām, veicot nekustamā īpašuma nodokļa iekasēšanu skaidrā naudā. Savukārt, lai atrisinātu šo neskaidrību, notika Latvijas Pašvaldību savienības, Finanšu ministrijas un Valsts ieņēmumu dienesta vadības tikšanās, kurā tika panākta vienošanās, ka ir nepieciešams veikt grozījumus normatīvajos aktos, lai atrisinātu identificēto problēmu.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Pašreizējā situācija un problēmas, kuru risināšanai tiesību akta projekts izstrādāts**Pašlaik pašvaldības nekustamā īpašuma nodokļa iekasēšanu pamatā organizē, piedāvājot iedzīvotājiem iespēju tā samaksu veikt gan ar bezskaidras naudas līdzekļu pārskaitījumu, gan skaidrā naudā pašvaldību kasēs, kā apliecinājumu par nekustamā īpašuma nodokļa samaksu izsniedzot elektroniskā kases aparāta čeku. Vienlaikus pašvaldībām ir nepieciešams nodrošināt šī nodokļa iekasēšanu no iedzīvotājiem arī pagastu pārvaldēs, kurās nav pieejama pašvaldības kase. Šajos gadījumos pašvaldības kā apliecinājumu par nekustamā īpašuma nodokļa samaksu kases ordera vietā sagatavo un izsniedz personai Valsts ieņēmumu dienestā reģistrētu kvīti. Šāda kārtība neatbilst Ministru kabineta 2014.gada 11.februāra noteikumu Nr.96 “Nodokļu un citu maksājumu reģistrēšanas elektronisko ierīču un iekārtu lietošanas kārtība” regulējumam. Latvijas Pašvaldību savienība sniedza priekšlikumu, ka attiecībā uz pašvaldību budžetos iekasējamiem maksājumiem būtu nepieciešams pilnveidot regulējumu Ministru kabineta 2003.gada 21.oktobra noteikumos Nr.584 “Kases operāciju uzskaites noteikumi”.Ministru kabineta 2014.gada 11.februāra noteikumu Nr.96 “Nodokļu un citu maksājumu reģistrēšanas elektronisko ierīču un iekārtu lietošanas kārtība” 8.punktā noteikts, ka kases aparāta, hibrīda kases aparāta, kases sistēmas, specializētās ierīces vai iekārtas lietotājs (turpmāk – lietotājs) ir nodokļu maksātājs, kas veic saimniecisko darbību un tā nodokļu un citu maksājumu reģistrēšanai lieto kases aparātu, hibrīda kases aparātu, kases sistēmu, specializēto ierīci vai iekārtu. Minētie noteikumi neregulē nodokļu maksājumu iekasēšanu valsts un pašvaldību budžetos. Minētajos noteikumos attiecībā uz valsts un pašvaldību institūcijām ir ietvertas tikai tādas normas, kas regulē samaksas saņemšanu skaidrā naudā par to sniegtajiem maksas pakalpojumiem un citiem maksājumiem, ko šīs iestādes saņem kā nodokļu maksātāji, nevis kā valsts vai pašvaldību budžeta maksājumus administrējošas valsts vai pašvaldību institūcijas. Tā piemēram, šo pašu Ministru kabineta 2014.gada 11.februāra noteikumu Nr.96 “Nodokļu un citu maksājumu reģistrēšanas elektronisko ierīču un iekārtu lietošanas kārtība” 84.1.apakšpunktā noteikts, ka kases aparātus, hibrīda kases aparātus, kases sistēmas, specializētās ierīces vai iekārtas nodokļu un citu maksājumu reģistrēšanai var nelietot valsts un pašvaldību budžeta iestādes, saņemot samaksu par sniegtajiem maksas pakalpojumiem skaidrā naudā iestādes kasē, kā arī Latvijas Banka, kredītiestādes un apdrošināšanas sabiedrības, izsniedzot attaisnojuma dokumentu saskaņā ar normatīvajiem aktiem par kases operāciju uzskaiti. Vai arī situācijā, ja valsts un pašvaldību budžeta iestāde saņem samaksu par sniegtajiem maksas pakalpojumiem skaidrā naudā ārpus iestādes kases, tad saskaņā ar Ministru kabineta 2014.gada 11.februāra noteikumu Nr.96 “Nodokļu un citu maksājumu reģistrēšanas elektronisko ierīču un iekārtu lietošanas kārtība” 82.punktu iestāde var neizmantot kases aparātu, bet noformēt Valsts ieņēmumu dienestā reģistrēto kvīti.Ministru kabineta 2010.gada 12.oktobra noteikumu Nr.972 “Noteikumi par kārtību, kā veicami maksājumi valsts budžetā un tie atzīstami par saņemtiem, un prasībām tiešsaistes maksājumu pakalpojumu izmantošanai norēķinos ar valsts budžetu”, kas izdoti saskaņā ar Likuma par budžetu un finanšu vadību 25.panta 1.1 daļu, 5.1.apakšpunktā noteikts, ka veiktais maksājums ir atzīstams par saņemtu valsts budžetā, ja maksātājs, veicot maksājumu skaidrā naudā valsts budžeta maksājumus administrējošā institūcijā, ir tai nodevis skaidru naudu un minētā institūcija maksātājam ir izsniegusi atbilstošu attaisnojuma dokumentu, ievērojot grāmatvedību reglamentējošajos normatīvajos aktos noteiktās prasības. Valsts budžeta maksājumus administrējošai institūcijai ir pienākums skaidrā naudā iekasēto valsts budžeta maksājumu kopsummu iemaksāt attiecīgajā valsts budžeta kontā Valsts kasē normatīvajos aktos noteiktajā termiņā. Savukārt attiecībā uz maksājumiem pašvaldību budžetos analoga regulējuma nav.Ministru kabineta 2003.gada 21.oktobra noteikumu Nr.584 “Kases operāciju uzskaites noteikumi” (turpmāk – MK noteikumi Nr.584) 8.punktā noteikts, ja uzņēmums, tai skaitā iestāde, kura tiek finansēta no pašvaldību budžeta, saņem no personas tādu skaidrās naudas maksājumu, uz kuru neattiecas normatīvajos aktos, kas nosaka nodokļu un citu maksājumu reģistrēšanas elektronisko ierīču un iekārtu lietošanu, minētās prasības, katram šādam maksājumam sagatavo atsevišķu kases ieņēmumu orderi, ar kuru saskaņā iemaksā naudu kasē un izdara ierakstu kases grāmatā. Šo noteikumu 36.punktā noteikts, ka šajā gadījumā kasieris maksātājam izsniedz kases ieņēmumu ordera kopiju, norakstu vai kvīti.Tādējādi, pašlaik saskaņā ar grāmatvedību reglamentējošiem normatīvajiem aktiem iestādēs, kuras tiek finansētas no pašvaldību budžeta, iekasējot iestādes, kura tiek finansēta no pašvaldības budžeta, administrēto nodokļu, nodevu vai maksas pakalpojumu maksājumus, ir jāsagatavo kases ieņēmumu orderis un maksātājam jāizsniedz šī ordera kopija, noraksts vai kvīts. **Tiesiskā regulējuma mērķis un būtība**Ņemot vērā Latvijas Pašvaldību savienības priekšlikumus un, lai samazinātu administratīvo slogu pašvaldībām, noteikumu projekts paredz, ka iestādei, kura tiek finansēta no pašvaldības budžeta, atļauts atkāpties no MK noteikumos Nr.584 noteiktās prasības par atsevišķa kases ieņēmumu ordera sagatavošanu par katru saņemto skaidrās naudas maksājumu, ar nosacījumu, ka tiek sagatavots cits dokuments, kuru izvēlējies iestādes, kura tiek finansēta no pašvaldības budžeta,vadītājs, un ka maksātājam tiek izsniegta šī cita dokumenta kopija, noraksts vai kvīts. Iestādei, kura tiek finansēta no pašvaldības budžeta, paredzēts atļaut arī to, ka, pamatojoties uz šo citu dokumentu kopsavilkuma datiem, tiek sagatavots viens kases ieņēmumu orderis par darbdienas laikā saņemto skaidro naudu, saskaņā ar kuru veic ierakstu kases grāmatā (noteikumu projekta 1. un 2.punkts).Noteikumu projekta sagatavošanā ir ņemts vērā tas, ka Ministru kabineta 2003.gada 21.oktobra noteikumu Nr.585 “Noteikumi par grāmatvedības kārtošanu un organizāciju” 7.punktā noteikts, ka uzņēmuma vadītājs, ievērojot attaisnojuma dokumentiem normatīvajos aktos noteiktās prasības, patstāvīgi izvēlas šo dokumentu formu un sagatavošanas veidu, izņemot gadījumus, ja attiecīga attaisnojuma dokumenta noformēšanu vai saturu reglamentē konkrēts normatīvais akts. Savukārt, saskaņā ar likumu “Par grāmatvedību” attaisnojuma dokumentu var sagatavot papīra vai elektroniska dokumenta formā.Saskaņā ar likuma “Par grāmatvedību” 2.panta ceturto daļu uzņēmuma vadītājs iestādē, kura tiek finansēta no pašvaldības budžeta, ir tās vadītājs.Tādējādi, lai nodrošinātu izsekojamību par katru saņemto skaidrās naudas maksājumu, katras konkrētas iestādes, kura tiek finansēta no pašvaldības budžeta, vadītājam būs patstāvīgi jāizvēlas tā cita skaidras naudas maksājumu apliecinoša dokumenta forma un sagatavošanas veids, kuru, saņemot skaidrās naudas maksājumu, sagatavos kases ieņēmumu ordera vietā, un arī to, kādu veiktās samaksas apliecinājumu izsniegt maksātājam – šī cita skaidras naudas maksājumu apliecinošu dokumenta kopiju vai norakstu vai kvīti (piemēram, maksātājam kā vienu no dokumetiem, kas apliecina maksājuma saņemšanu, varētu izsniegt kvīti papīra formā, kuru reģistrē pašvaldības dokumentu reģistrā ievērojot secīgu numerāciju). Kvīts vispārīgā nozīmē ir dokuments, kas apliecina maksājumu saņemšanu. Savukārt Ministru kabineta 2014. gada 11. februāra noteikumos Nr. 96 "Nodokļu un citu maksājumu reģistrēšanas elektronisko ierīču un iekārtu lietošanas kārtība" ir atrunāti speciāli gadījumi, kad šīs kvītis ir jāreģistrē Valsts ieņēmumu dienestā. Tātad, katras sabiedrības vadītājs, arī iestādes, kura tiek finansēta no pašvaldības budžeta, vadītājs savā grāmatvedības politikā var noteikt kā tiek reģistrētas kvītis un kam tiek izsniegtas šīs iestādes reģistrētas kvītis. Šādai iestādes, kura tiek finansēta no pašvaldības budžeta, reģistrētai kvītij obligāti ir jāatbilst noteikumu projekta 8.11. punktā ietvertajam regulējumam un jābūt norādītiem obigātajiem rekvizītiem: – uzņēmuma - skaidrās naudas saņēmēja - nosaukums un reģistrācijas numurs;* dokumenta nosaukums, numurs un sagatavošanas datums;
* fiziskās personas – skaidras naudas maksātāja – vārds, uzvārds un personas kods;
* saimnieciskā darījuma apraksts un pamatojums;
* valūtas kods;
* saņemamā skaidrā naudas summa,;
* kasiera paraksts.

Savukārt, lai kvīti varētu izmantot grāmatvedībā kā attaisnojuma dokumentu, tajā ir jābūt norādītiem obligātajiem rekvizītiem un informācijai par saimniecisko darījumu saskaņā ar likuma “Par grāmatvedību” 7.pantu – dokumenta autora nosaukumu, dokumenta autora reģistrācijas numuru, juridiskā adrese, dokumenta veida nosaukumam, dokumenta reģistrācijas numuram, dokumenta datumam, parakstam, saimnieciskā darījuma dalībniekus, saimnieciskā darījuma aprakstam. |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projektu izstrādāja Finanšu ministrija konsultējoties ar Valsts ieņēmumu dienestu un Latvijas Pašvaldību savienību.  |
| 4. | Cita informācija | Nav. |

|  |
| --- |
| 1. **Tiesību akta projekta ietekme uz sabiedrību, tautsaimniecības attīstību un administratīvo slogu**
 |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā paredzētais regulējums attiecas uz visām pašvaldībām. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts samazinās administratīvo slogu, jo pašvaldībām par pašvaldības administrētu nodokli, nodevu vai maksas pakalpojumu, kas saņemts skaidrā naudā, nebūs jāsagatavo katrai fiziskai personai atsevišķs kases ieņēmumu orderis.  |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar* |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| *Projekts šo jomu neskar* |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar* |

|  |
| --- |
|  **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts saskaņots ar Latvijas Pašvaldību savienību. |
| 2. | Sabiedrības līdzdalība projekta izstrādē | Projekta izstrādes gaitā notika konsultācijas ar Latvijas Pašvaldību savienību un tika saņemti priekšlikumi. |
| 3. | Sabiedrības līdzdalības rezultāti | Latvijas Pašvaldību savienības priekšlikumi tika ņemti vērā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Latvijas Pašvaldību savienība, Valsts ieņēmumu dienests un Valsts kase. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

Finanšu ministres vietā-

Ministru prezidents M.Kučinskis

Majevska 67095616

Gunta.Majevska@fm.gov.lv

Šaknere 67095618

Dina.Saknere@fm.gov.lv